送張尊師監龍瑞宮
作者：齊唐
朝代：宋

paragraphs: 陽明洞天三月春，桃花艷艷迎笑人。
仙官瑤裾翠羽裾，直上非煙驂紫麟。
手把赤書秘玉文，朝謁太素三元君。
琳房窈窕出青雲，衆真嘯語林際聞。
山精木魅知有主，斂戢鬼火摧飈輪。
崇巖絕壑足清放，抗跡萬里無埃塵。
物不疵癘年穀熟，綽約曾潛姑射神。
祈師努力學此道，下濟澤國窮鰥民。